雨夜秋興示仲氏子京
作者：宋庠
朝代：宋

paragraphs: 秋律盪華序，濃雲生夕陰。
羣芳伴雨泣，百竅隨風吟。
衰螢滅遥徑，倦翼翔故林。
暗隙濕已逗，孤燈青欲沈。
愁人此遥夜，萬慮集幽衿。
歡緒未盈尺，憂端已越尋。
借問所以然，出處謬素心。
家世本丘壑，才具非璆琳。
靈根夙已殞，野服良所欽。
搴芝幽澗畔，擉鱉故溪潯。
擉爾濫官牒，今焉旅華簪。
兄弟見羈鞅，交朋頼幽箴。
爾講壞壁簡，我攀羣玉岑。
嚴枚交逸藻，潘陸嗣清音。
羣才方搆厦，短綆徒汲深。
狂迷頓纓鹿，踉蹌乘軒禽。
歸來翳編翟，況乃貫愁霖。
求薪動踰桂，鬻賦靡酬金。
原病固爲累，朔饑非所任。
猶欣共姜被，歲宴樂愔愔。